دل پُر شوق کو پہلو میں دبائے رکھا حبیب جلیب غزلیں
دل پر شوق کو پہلو میں دبائے رکھا 
تجھ سے بھی ہم نے ترا پیار چھپائے رکھا 
چھوڑ اس بات کو اے دوست کہ تجھ سے پہلے 
ہم نے کس کس کو خیالوں میں بسائے رکھا 
غیر ممکن تھی زمانے کے غموں سے فرصت 
پھر بھی ہم نے ترا غم دل میں بسائے رکھا 
پھول کو پھول نہ کہتے سو اسے کیا کہتے 
کیا ہوا غیر نے کالر پہ سجائے رکھا 
جانے کس حال میں ہیں کون سے شہروں میں ہیں وہ 
زندگی اپنی جنہیں ہم نے بنائے رکھا 
ہائے کیا لوگ تھے وہ لوگ پری چہرہ لوگ 
ہم نے جن کے لیے دنیا کو بھلائے رکھا 
اب ملیں بھی تو نہ پہچان سکیں ہم ان کو 
جن کو اک عمر خیالوں میں بسائے رکھا